Plaasgesin vas oor wapensAK47-aanvalsgewere (argieffoto) ‘n Man en vrou en hul twee kinders is Dinsdag op hul plaas in Genadendal in die Wes-Kaap in hegtenis geneem vir die onwettige besit van vuurwapens en ammunisie. Lt.kol. André Traut, woordvoerder van die polisie, sê ‘n 57-jarige man, sy 55-jarige vrou, hul 27 jarige seun en 23-jarige dogter is in hegtenis geneem vir die besit van vier onwettige vuurwapens en twee kiste vol onwettige ammunisie. Traut sê die Valke het inligting ontvang waarna hulle ‘n klopjag op die gesin se plaas uitgevoer het. Daar is op twee .303-gewere, ‘n 6.35-pistool en 7.62-pistool beslag gelê. “Die vuurwapens was in die gesin se besit sonder geldige lisensies. Daar is ook vuurwapens op die toneel gevind wat wel wettiglik besit word,” het Traut gesê. Volgens Traut is daar ammunisie vir R1-, R5- en AK47-aanvalsgewere gekry. Hy sê daar is ook twee ongeslypte diamante in die gesin se besit gevind. Die gesin sal na verwagting vandag in die Caledon-landdroshof verskyn.